
A szerves formában oldott 14C közvetlen mérése egy radioaktív hulladéktározó talajvízfigyelő kútjaiban

A szén radioaktív izotópjának (14C) egyre jelentősebb szerepe van a vízbázis-védelemben és a monitoring vizsgálatokban egyaránt. Az általam vizsgált vízminták a Püspökszilágyi Radioaktív Hulladéklerakó- és Tároló külső figyelőkútjaiból és felszíni vízfolyásból származnak. Az MTA Atommagkutató Intézet Hertelendi Ede Környezetanalitikai Laboratóriumában lehetőségem nyílt a vízminták széntartalmának feltárására, és azok 14C meghatározására a legmodernebb AMS (gyorsítós tömegspektrométer) berendezéssel. Kutatásom célja egy lehetőleg egyszerű direkt módszer kidolgozása és fejlesztése volt a vízminták oldott szerves széntartalmának (DOC), és azon belül a nem kiűzhető szerves széntartalom (NPOC) preparálására, hogy az a későbbiekben esetleg a hidrológiai rendszerek széles körében alkalmazható legyen.



